CELEX: 32020D1807
Language: lv
Date: 2020-11-27 00:00:00
Title: Komisijas Īstenošanas lēmums (ES) 2020/1807 (2020. gada 27. novembris), ar ko saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu tiek pagarināts pasākums, ar kuru Apvienotās Karalistes Veselības un drošības pārvalde atļauj piedāvāt tirgū un lietot biocīdu Biobor JF (izziņots ar dokumenta numuru C(2020) 8158) (Autentisks ir tikai teksts angļu valodā)

1.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 402/138
               
            
         KOMISIJAS ĪSTENOŠANAS LĒMUMS (ES) 2020/1807
         (2020. gada 27. novembris),
         ar ko saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu tiek pagarināts pasākums, ar kuru Apvienotās Karalistes Veselības un drošības pārvalde atļauj piedāvāt tirgū un lietot biocīdu Biobor JF
         
         
            
               (izziņots ar dokumenta numuru C(2020) 8158)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu saistībā ar Līguma par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (2) 131. pantu,
         tā kā:
         
                     (1)
                  
                  
                     Apvienotās Karalistes Veselības un drošības pārvalde (“kompetentā iestāde”) 2020. gada 30. aprīlī saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2020. gada 27. oktobrim atļaut, ka biocīds Biobor JF tiek piedāvāts tirgū un lietots gaisa kuģu degvielas tvertņu un degvielas sistēmu profilaktiskai un atveseļojošai antimikrobiālai apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. Kad gaisa kuģis novietots stāvēšanai un glabāšanai, degvielā var nostāties ūdens. Ūdenī, kurš nostājies, vairojas un degvielas un ūdens saskaršanās vietā no degvielā esošajiem ogļūdeņražiem barojas mikroorganismi, piemēram, baktērijas, pelējums un raugs, izraisot mikrobioloģisko piesārņojumu. Ja gaisa kuģu degvielas tvertņu un degvielas sistēmu mikrobioloģiskajam piesārņojumam ļauj progresēt, tas var izraisīt gaisa kuģa dzinēja darbības traucējumus un apdraudēt tā lidojumderīgumu, tādējādi apdraudot pasažieru un apkalpes drošību. Covid-19 pandēmijas un tās izraisīto lidojumu ierobežojumu dēļ daudzi gaisa kuģi uz laiku tika novietoti stāvēšanai. Gaisa kuģa dīkstāve ir mikrobioloģisku piesārņojumu pastiprinošs faktors.
                  
               
                     (3)
                  
                  
                     
                        Biobor JF satur 2,2'-(1-metiltrimetilēndioksi)bis-(4-metil-1,3,2-dioksaborinānu) (CAS numurs 2665-13-6) un 2,2'-oksibis (4,4,6-trimetil-1,3,2-dioksaborinānu) (CAS numurs 14697-50-8), kuri ir aktīvās vielas lietošanai biocīdos, kuri pieder pie 6. produkta veida “Konservanti, kas paredzēti produktiem uzglabāšanas laikā”, kā noteikts Regulas (ES) Nr. 528/2012 V pielikumā. Tā kā minētās aktīvās vielas nav iekļautas visu to esošo aktīvo vielu sistemātiskas pārbaudes darba programmā (3), kuras satur Regulā (ES) Nr. 528/2012 minētie biocīdi, tās ir jānovērtē un jāapstiprina, pirms tos saturošus biocīdus var atļaut valsts vai Savienības līmenī.
                  
               
                     (4)
                  
                  
                     Komisija 2020. gada 20. augustā no kompetentās iestādes saņēma pamatotu lūgumu pasākumu pagarināt saskaņā ar Regulas (ES) Nr. 528/2012 55. panta 1. punkta trešo daļu. Pamatotais lūgums tika iesniegts, pamatojoties uz bažām par to, ka gaisa transporta drošību turpmāk varētu apdraudēt gaisa kuģu degvielas tvertņu un degvielas sistēmu mikrobioloģiskais piesārņojums, un argumentu, ka Biobor JF ir nepieciešams, lai šādu mikrobioloģisko piesārņojumu kontrolētu.
                  
               
                     (5)
                  
                  
                     Saskaņā ar kompetentās iestādes sniegto informāciju vienīgais alternatīvais biocīds, ko gaisa kuģu un dzinēju ražotāji ieteikuši mikrobioloģiskā piesārņojuma apstrādei, 2020. gada martā tika izņemts no tirgus, jo pēc apstrādes ar šo produktu tika novēroti nopietni dzinēja darbības traucējumi.
                  
               
                     (6)
                  
                  
                     Kā norādījusi kompetentā iestāde, alternatīvs esoša mikrobioloģiskā piesārņojuma apstrādes paņēmiens ir manuāla tvertnes iztīrīšana pēc tam, kad degviela no gaisa kuģa ir izvadīta un gaisa kuģis ir iztīrīts. Tas ne vienmēr var būt iespējams līdztekus papildu tehniskās apkopes darbībām, kas jāveic, ja gaisa kuģis ir novietots stāvēšanai vai uz ilgu glabāšanu. Turklāt piesārņotu tvertņu manuāla tīrīšana darbiniekus pakļautu toksisku gāzu iedarbībai, un tāpēc no tās būtu jāizvairās.
                  
               
                     (7)
                  
                  
                     Saskaņā ar kompetentās iestādes sniegto informāciju Biobor JF ražotājs ir veicis pasākumus, lai saņemtu atļauju produktam, un gaidāms, ka pieteikums par produkta sastāvā esošo aktīvo vielu apstiprināšanu tiks iesniegts tuvākajā laikā. Aktīvo vielu apstiprināšana un tam sekojoša atļauja šim biocīdam būtu paliekošs nākotnes risinājums, taču šo procedūru pabeigšanai būs vajadzīgs ilgs laiks.
                  
               
                     (8)
                  
                  
                     Tā kā gaisa kuģu degvielas tvertņu un degvielas sistēmu mikrobioloģiskā piesārņojuma nepietiekama kontrole var apdraudēt gaisa satiksmes drošību un minēto apdraudējumu nevar pietiekami ierobežot ar citiem biocīdiem vai citiem līdzekļiem, ir lietderīgi ļaut Apvienotās Karalistes kompetentajai iestādei pasākumu pagarināt.
                  
               
                     (9)
                  
                  
                     Ņemot vērā, ka pasākuma termiņš ir beidzies 2020. gada 28. oktobrī, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā noteiktie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotās Karalistes Veselības un drošības pārvalde var atļauju, ar ko tiek atļauts biocīdu Biobor JF piedāvāt tirgū un lietot gaisa kuģu degvielas tvertņu un degvielas sistēmu profilaktiskai un atveseļojošai antibakteriālai apstrādei, pagarināt līdz Līgumā par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas minētā pārejas perioda beigām vai līdz 2022. gada 1. maijam, atkarībā no tā, kurš no minētajiem datumiem ir agrāk.
            Taču attiecībā uz Ziemeļīriju minēto atļauju tā var pagarināt līdz 2022. gada 1. maijam.
         
         
            2. pants
            Šis lēmums ir adresēts Apvienotās Karalistes Veselības un drošības pārvaldei.
            To piemēro no 2020. gada 28. oktobra.
         
         
            Briselē, 2020. gada 27. novembrī
            
               
                  Komisijas vārdā —
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  OV L 29, 31.1.2020., 7. lpp.
         
         
            (3)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014.,1. lpp.), II pielikums.